**În visare.**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În visare.

Legănată de ramuri unduite de vânt,

adorată de nori, adorată de soare,

un molatec răsfăţ, asta sunt, asta sunt,

dependentă de-albastrul depărtărilor clare.

În visările nopţii, purtătoare de viaţă,

picături diamant, însetate de dor,

asta sunt, asta sunt, cerul doar mă răsfaţă

şi mă simt încontinuu, ca un fluture-n zbor.

În a braţelor cale, doruri calde mă prind,

moliciunea visării, un miraj unduit

îmi aduce iertarea, gânduri calde nutrind,

sunt petala de floare şi-un sărut, dăruit.